แบงก์ควบกิจการขายเบี้ยข้ามฟาก
คปภ. เปิดช่องให้พนักงานธนาคารที่อยู่ระหว่างควบรวมกิจการ สามารถขายประกันข้ามฟากได้ทั้งสองแห่ง
21 ส.ค. 2554

คปภ. เปิดช่องให้พนักงานธนาคารที่อยู่ระหว่างควบรวมกิจการ สามารถขายประกันข้ามฟากได้ทั้งสองแห่ง
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ. ได้ออกประกาศฉบับใหม่เพื่อให้พนักงานธนาคารพาณิชย์ รวมถึงนายหน้าขายประกันยังสามารถขายประกันระหว่างกันได้ในช่วงที่ธนาคารอยู่ระหว่างควบรวมกิจการกัน เพื่อให้เกิดความต่อเนื่องในการดำเนินธุรกิจนายหน้าประกันของธนาคาร โดยมีผลบังคับใช้ตั้งแต่วันที่ 28 ก.ค.ที่ผ่านมา ซึ่งขณะนี้มีธนาคารนครหลวงไทยที่อยู่ระหว่างเข้าไปควบรวมกิจการกับธนาคารธนชาต
สำหรับประเด็นสำคัญที่ได้ประกาศใช้ คือเรื่องการกำหนดให้ผู้ที่ทำหน้าที่ในการเสนอขายประกัน ต้องเป็นพนักงานของธนาคารที่ได้รับอนุญาตเป็นนายหน้าประกันชีวิตหรือวินาศภัยเท่านั้น เว้นแต่ในกรณีที่มีโครงการโอนหรือรับโอนกิจการหรือควบกันของธนาคาร โดยได้รับความเห็นชอบจากธนาคารแห่งประเทศไทย (ธปท.)
ข้อกำหนดดังกล่าวยังระบุว่า ในช่วงระยะเวลาที่ได้รับความเห็นชอบให้ดำเนินการตามโครงการโอนหรือรับโอนกิจการหรือควบกัน ผู้ที่ทำหน้าที่ในการเสนอขายอาจเป็นพนักงานที่ได้รับใบอนุญาตเป็นนายหน้าประกันชีวิตหรือวินาศภัยของธนาคารที่เป็นคู่สัญญาตามโครงการโอนหรือรับโอนกิจการ หรือควบกันที่ได้รับความเห็นชอบก็ได้
นอกจากนี้ คปภ.ยังได้ออกประกาศเกี่ยวกับหลักเกณฑ์และเงื่อนไขในการออกใบอนุญาตให้นิติบุคคลประเภทสถาบันการเงินเป็นนายหน้าประกันชีวิตหรือประกันวินาศภัยอีกด้วย โดยในกรณีที่มีโครงการโอนหรือรับโอนกิจการหรือควบกันของสถาบันการเงินที่ได้รับความเห็นชอบจาก ธปท. โดยในช่วงระยะเวลาดังกล่าว สถาบันการเงินอาจมีคุณสมบัติหรือการดำเนินการแตกต่างจากที่กำหนดไว้ในประกาศนี้ได้ 
ทั้งนี้ ให้บุคคลที่เป็นพนักงานหรือลูกจ้างที่ได้รับอนุญาตเป็นนายหน้าประกันวินาศภัยหรือประกันชีวิต เป็นกรรมการ หุ้นส่วนผู้จัดการ หรือผู้รับผิดชอบในการจัดการของสถาบันการเงินที่เป็นคู่สัญญาตามโครงการโอนหรือรับโอนกิจการ หรือควบกันที่ได้รับความเห็นชอบได้